কূটনীতির বিশ্লেষকদের একাংশের দাবি, মোদী এবং শরিফের আজকের নাটকীয় সাক্ষাতে মধ্যস্থতাকারী হিসাবে কাজ করেছেন সজ্জন! তাঁরা মনে করিয়ে দিয়েছেন গত বছরের নভেম্বরে নেপালের কাঠমান্ডুতে সার্ক শীর্ষ সম্মেলনের সময় দুই রাষ্ট্রনায়কের ‘গোপন বৈঠকে’র খবর। সেই সময়েও নাকি দুই নেতার যোগাযোগের মাধ্যম হিসাবে কাজ করেছিলেন সজ্জন। শরিফকে জন্মদিনের ‘শুভেচ্ছা জানানোর জন্য’ এখন লাহৌরেই রয়েছেন এই ইস্পাত-শিল্পপতি। আজ টুইট করে সে খবর জানিয়েছেন সজ্জনই। ইস্পাত ব্যবসার সূত্রেই যিনি নওয়াজের ছোট ছেলে হুসেন তথা শরিফ পরিবারের ঘনিষ্ঠ।
সজ্জন কংগ্রেসের প্রাক্তন সাংসদ নবীনের দাদা। তিনি নিজেও কংগ্রেসের ঘনিষ্ঠ হিসাবেই পরিচিত। তবু কেন এই তৎপরতা? ঘটনা হল, আফগানিস্তান থেকে ভারতে লৌহ আকরিক নিয়ে আসতে হয় সজ্জনের সংস্থাকে। পাকিস্তানের সঙ্গে ভারতের সুসম্পর্ক থাকলে স্থলপথে পাকিস্তানের মধ্যে দিয়ে সেই আকরিক নিয়ে আসা সহজ হবে। নাহলে জলপথে তা নিয়ে আসতে হবে পশ্চিম এবং দক্ষিণ উপকূল পর্যন্ত। যার খরচ অনেক বেশি।
গত বছর মে মাসে শরিফ যখন মোদীর শপথগ্রহণ অনুষ্ঠানে এসেছিলেন, তখন পাকিস্তানের প্রধানমন্ত্রীর জন্য চা-চক্রের আয়োজক ছিলেন সজ্জন। হুসেনের সঙ্গে আলাদা মধ্যাহ্নভোজও করেছিলেন ওই শিল্পপতি। কাঠমান্ডুতে সার্ক সম্মেলনের সময়েও এক অনুষ্ঠানে সজ্জন এবং নওয়াজের ছেলেকে একসঙ্গে দেখা গিয়েছিল।
গত বছর ২৬ এবং ২৭ নভেম্বর কাঠমান্ডুতে হয়েছিল ওই সার্ক সম্মেলন। তার দু’মাস আগেই পাক হাইকমিশনারের সঙ্গে হুরিয়ত নেতাদের বৈঠকের প্রেক্ষিতে দু’দেশের বিদেশসচিব পর্যায়ের বৈঠক বাতিল হয়ে গিয়েছে। পাশাপাশি, নিয়ন্ত্রণরেখায় সংঘর্ষবিরতিও বারবার লঙ্ঘন করছে পাকিস্তান। সব মিলিয়ে কাঠমান্ডুতে দ্বিপাক্ষিক বৈঠকের সম্ভাবনা ছিল যথেষ্ট কম। বাস্তবে দুই নেতা করমর্দন করলেও প্রকাশ্যে কোনও বৈঠক হয়নি।
কিন্তু সাংবাদিক বরখা দত্তের লেখা সদ্যপ্রকাশিত বইয়ে দাবি করা হয়েছে যে, ওই সময়েই কাঠমান্ডুর এক হোটেলে গোপনে প্রায় একঘণ্টা বৈঠক করেছিলেন মোদী এবং শরিফ। তাজ মানসিংহ হোটেলে সজ্জনের ঘরে হয়েছিল সেই বৈঠক। তখন নাকি দুই নেতাই স্বীকার করে নিয়েছিলেন যে, দু’দেশের মধ্যে সুসম্পর্ক গড়ে তুলতে আরও বেশি করে বৈঠক করতে হবে। তবে দু’দেশের রাজনৈতিক প্রেক্ষাপটে সরকারিভাবে পূর্বঘোষিত বৈঠকের বদলে ‘হঠাৎ দেখা’, ‘আচমকা সফরে’র উপরই গুরুত্ব দিয়েছিলেন দুই নেতা। সরকারি তরফে কাঠমান্ডুর বৈঠকের কথা অস্বীকার করা হয়েছে সম্প্রতি। যদিও কূটনীতিকেরা বলেন, এ ধরনের বৈঠকের কথা সরকারিভাবে কোনওদিনই স্বীকার করা হয় না।
মোদী আজ লাহৌর সফরের খবর আগাম টুইট করার পরেই বরখার টুইট, ‘আন্দাজ করুন, নরেন্দ্র মোদী ছাড়াও লাহৌরে কে রয়েছেন— সজ্জন জিন্দল। আপনাদের মনে করিয়ে দিতে চাই, নেপালে সার্ক সম্মেলনে উনি যে প্রধানমন্ত্রীদের মধ্যে বৈঠকের ব্যবস্থা করেছিলেন, তা আগেই বলেছিলাম’!